Omkring 2.500 studerende besøger i dag og i morgen Gigantium for at blive klogere på fremtiden.

Klokken 10.00 gik dørene op til job- og karrieremessen arrangeret af De Studerende Erhvervskontakt (DSE). Inde i Gigantium stod mere end 60 virksomheder klar til en uformel snak om jobsamtaler, praktikophold, studiejobs og meget mere. Messen henvender sig især til ingeniører og naturvidenskabelige studerende og har deltagelse af en lang række danske virksomheder. Arrangørerne håber de besøgende kan knytte kontakter til virksomheder i en tid hvor nyuddannede generelt har det svært på arbejdsmarkedet. I alt forventes det, at 2.500 lægger vejen forbi i løbet af i dag og i morgen.